[{"text_idx": "#000002", "text": "Gwnaeth hyn i mi gofio am ddyn o\u2019r enw Naaman y mae\u2019r hanes amdano wedi\u2019i gofnodi yn 2 Brenhinoedd 5. Pennaeth byddin Syria oedd Naaman, dyn pwysig a gafodd ei daro a\u0302\u2019r gwahanglwyf \u2013 afiechyd poenus a olygai bod dioddefwyr yn gorfod byw ar waha\u0302n i weddill cymdeithas. Mae\u2019n amlwg bod Naaman wedi cyrraedd pen ei dennyn oherwydd derbyniodd gyngor gan ferch gaeth o Israel (gelynion Syria) i fynd at Eliseus y proffwyd i geisio gwellha\u0302d. Teithiodd gyda\u2019i feirch, ei gerbydau, a llwyth o aur ac arian i wneud yn siw\u0302r y byddai pawb yn gwybod mai gw\u0302r o statws uchel ydoedd. Ond fe\u2019i siomwyd yn arw gan ymateb Eliseus. Yn hytrach na seremoni llawn rhwysg i ddangos parch ac anrhydedd, neges ddi-nod a gafodd gan Eliseus yn ei gynghori i ymolchi saith gwaith yn afon Iorddonen. Yn o\u0302l 2 Brenhinoedd 5:11 Beibl.net, \u2018dyma Naaman yn gwylltio ac yn mynd i ffwrdd.\u2019 Gwrthododd ffordd Duw o\u2019i wella oherwydd ei falchder \u2013 doedd o ddim am iselhau ei hun y ffordd yma er mor druenus oedd ei gyflwr. Ond wedi ychydig o berswa\u0302d, \u2018dyma fe\u2019n mynd ac ymdrochi saith gwaith yn afon Iorddonen fel roedd y proffwyd wedi dweud. A dyma\u2019i groen yn dod yn la\u0302n fel croen plentyn bach.\u2019 (2 Brenhinoedd 5:14)"}, {"text_idx": "#000003", "text": "Yn yr hanes hwn cawn ddarlun arbennig o barodrwydd yr Arglwydd i iacha\u0301u a rhybudd rhag i ni wrthod gras Duw gan nad yw\u2019n cyd-fynd a\u0302\u2019n disgwyliadau ni. Nid peth hawdd yw syrthio ar ein bai a gofyn am faddeuant, ond wrth i ni droi mewn ffydd at Iesu Grist, cawn dderbyn cymaint yn fwy nag yr ydym yn ei haeddu: \u2018Os cyffeswn ein pechodau, y mae ef yn ffyddlon ac yn gyfiawn, ac felly fe faddeua inni ein pechodau, a\u2019n glanhau o bob anghyfiawnder.\u2019 (1 Ioan 1:9)"}]